Swaar tronkstraf ná bejaarde se moord | Netwerk24
Swaar tronkstraf ná bejaarde se moord
03 Mei 2021 06:20
Wyle Lange Loubser
Die man wat skuldig bevind is aan die moord op 'n bejaarde inwoner van Velddrif, is tot 28 jaar tronkstraf gevonnis.
Die lyk van Pierre-Jean Loubser, ook bekend as Lange Loubser (toe 73 jaar oud), is op 23 Februarie 2019 in sy huis in Voortrekkerweg gevind.
Dit was aanvanklik onbekend hoe lank Loubser dood in sy huis gelê het voordat hy ontdek is. Volgens 'n persverklaring wat op 22 April deur die Laaiplek-polisie uitgereik is, het die lykskouing getoon Loubser is reeds Maandag 18 Februarie deur sy moordenaar versmoor.
'n Vriend wat saam met Loubser gholf gespeel het, het die Saterdag op sy lyk afgekom nadat Loubser nie vir sy gebruiklike Saterdagoggend-gholfsessie opgedaag het nie.
Volgens die polisieverklaring was Loubser se hande aan sy bed se kopstuk vasgebind en verskillende stukke lap is in die gestorwe bejaarde se mond gevind.
Volgens die polisie se skrywe was Jonathan Swarts (46) van Laaiplek onder verdenking nadat hy inligting wat net die moordenaar sou kon weet, aan sy vriende openbaar het. Die inligting is opgevolg waarna Swarts op 16 Maart 2019 met betrekking tot die moord op Loubser in hegtenis geneem is.
Swarts is skuldig bevind en reeds op 29 Januarie vanjaar in die Wes-Kaapse hooggeregshof tot 28 jaar tronkstraf gevonnis. Die polisie het egter verduidelik dat die moorddossier en uitspraak eers op 19 April van die hooggeregshof by die Laaiplek-polisiekantoor aangekom het.
Swarts het in die hof beweer dat roof die motief vir Loubser se moord was. Swarts het ná die noodlottige aanval op Loubser R30 uit die bejaarde se beursie gehaal en gevlug.
Die Vredenburg-polisiekluster het die ondersoekbeampte, sers. Emilio Benjamin, se wilskrag en eindelose toewyding om die verdagte voor die hof te bring, geprys. - Trish Goosen